**RASEINIŲ RAJONO SAVIVALDYBĖS ADMINISTRACIJA**

**STRATEGINIO PLANAVIMO IR PROJEKTŲ VALDYMO SKYRIUS**

**AIŠKINAMASIS RAŠTAS**

**Dėl TARYBOS sprendimo „DĖL RASEINIŲ RAJONO SAVIVALDYBĖS 2021-2030 METŲ STRATEGINIO PLĖTROS PLANO VIZIJOS IR PRIORITETŲ patvirtinimo“ projekto**

2020 m. gegužės 8 d.

Raseiniai

|  |
| --- |
| **1. Parengto projekto tikslai ir uždaviniai.** |
| Šio tarybos sprendimo projekto tikslas yra patvirtinti Raseinių rajono savivaldybės 2021-2030 metų strateginio plėtros plano (toliau – Strateginis plėtros planas) viziją ir prioritetus. Vienas iš svarbiausių Raseinių rajono savivaldybės plėtros iki 2030 metų strateginio plano rengimo etapų - suformuoti viziją, siekiant nubrėžti ilgalaikę rajono Savivaldybės plėtros kryptį, išsiaiškinti, kuo mes siekiame tapti po 10 metų.  Strateginio plėtros plano vizija, atlikus esamos rajono savivaldybės situacijos ir strateginių Lietuvos dokumentų analizę, įvertinus Raseinių krašto identitetą, konkurencinį pranašumą ir plėtros tendencijas, buvo formuojama 2020 m. balandžio 14 d Raseinių rajono savivaldybės 2021-2030 m. strateginio plėtros plano rengimo darbo grupės posėdžio metu. Suformuoti 2 variantai: 1 variantas. Raseinių kraštas  – modernus piligrimystės centras, 2 variantas. Raseinių kraštas – modernus piligrimystės centras, patrauklus gyventi, investuoti ir svečiuotis. Nuo 2020 m. balandžio 15 d. iki 2020 m. gegužės 4 d. suformuoti vizijos variantai, kviečiant teikti savo pasiūlymus ir pastabas arba išsakyti nuomonę, kuriam iš pasiūlytų variantų pritaria, buvo pateikti savivaldybės tarybos nariams, visuomenei ir socialiniams, ekonominiams partneriams. Informacija buvo pateikta el.paštu, Raseinių rajono savivaldybės interneto svetainėje [www.raseiniai.lt](http://www.raseiniai.lt), *Facebook* Raseinių rajono savivaldybės paskyroje ir vietos laikaštyje „Alio, Raseiniai“. Gyventojai taip pat buvo kviečiami pateikti savo siūlomą vizijos formuluotę, jei nepritartų pasiūlytiems variantams. Išanalizavus gautus pasiūlymus, šalies ir regiono plėtros prioritetus, įventinus rajono stiprybes, silpnybės, gresmes ir galimybes, Raseinių rajono savivaldybės 2021-2030 m. strateginio plėtros plano rengimo darbo grupė priėmė sprendimą teikti Strateginio planavimo komisijai ir Savivaldybės tarybai svarstymui Raseinių rajono savivaldybės 2021-2030 m. plėtros viziją - „Raseinių kraštas – modernus piligrimystės centras, patrauklus gyventi, investuoti ir svečiuotis“.  Galutinis vizijos ir plėtros prioritetų variantas buvo suderintas 2020 m. gegužės 8 d. su socialiniais ekonominiais partneriais ir Strateginio planavimo komisija (sudaryta Savivaldybės mero 2019 m. rugsėjo 2 d. potvarkiu Nr.M-162 Raseinių rajono savivaldybės 2021-2030 metų strateginio plėtros plano rengimo priežiūrai ir pasiūlymų teikimui): „**Raseinių kraštas - modernus piligrimystės centras, patrauklus gyventi, investuoti ir svečiuotis“.**  Atsižvelgiant į plėtros vizijos formuluotę, suformuoti prioritetai:  I. **Darni aplinka gyventi.**  Sritys: švietimas, sveikata, sportas, socialinis ir fizinis saugumas, jaunimas, vietos bendruomenės ir nvo, valdymo tobulinimas, aplinkosauga, infrastruktūra (keliai, vandentvarka, energetika, pastatai, atliekų tvarkymas ir pan.)  II. **Gyva piligrimystė.**  Sritys: turizmas, komunikacija, rinkodara, kultūra, kultūros paveldas, tarptautinis bendradarbiavimas.  III. **Sumanus verslas ir ūkis.**  Sritys: investicijų, vietos verslo skatinimas, žemės ir miškų ūkis, melioracija, darbo vietų kūrimas. |
| **2. Kokių pozityvių rezultatų laukiama.** |
| Tikimasi efektyvaus ir rezultatyvaus tolimesnio Raseinių rajono savivaldybės 2021-2030 metų strateginio plėtros plano proceso organizavimo, siekiant patvirtintos vizijos ir prioritetų. |
| **3. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.** |
| Neigiamų pasekmių nenumatoma. |
| **4. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.** |
| Netaikoma. |
| **5. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.** |
| Tarybos sprendimo projektas buvo suderintas su Savivaldybės administracijos direktoriumi, Architektūros ir teritorijų planavimo skyriaus vedėju, Vietinio ūkio ir turto valdymo skyriaus vedėju, Viešosios tvarkos skyriaus vedėja, Biudžeto ir finansų valdymo skyriaus vedėja, Savivaldybės gydytoja, Švietimo ir sporto skyriaus vedėja, Žemės ūkio ir kaimo plėtros skyriaus vedėja, Socialinės paramos skyriaus vedėja, Bendrųjų reikalų ir informacinių technologijų skyriaus vedėjo pavaduotoja, Teisės, personalo ir civilinės metrikacijos skyriaus vyr. specialiste, Komunikacijos, kultūros ir turizmo skyriaus vedėja. |
| **6. Numatomo teisinio reguliavimo poveikio vertinimas (norminio pobūdžio teisės aktams).** |
| Priėmus šį sprendimo projektą, kitų teisės aktų keisti ar panaikinti nenumatoma. |
| **7. Projekto autorius ar autorių grupė.** |
| Projekto autorius Strateginio planavimo ir projektų valdymo skyriaus vedėja Indrė Antanaitienė. Vizijos ir prioritetų formuluotes rengė, pastabas ir pasiūlymus teikė: Raseinių rajono savivaldybės 2021-2030 m. strateginio plėtros plano rengimo darbo grupė, Strateginio planavimo komisija, socialiniai ekonominiai partneriai, Savivaldybės įmonių, įstaigų atstovai, gyventojai. |

Strateginio planavimo ir projektų

valdymo skyriaus vedėja Indrė Antanaitienė

(Autorius, pareigos) (parašas) (vardas, pavardė)